Hovedindgangen til Shanghai Andersen Paradise kan måske i et kort øjeblik lede fantasien til koldere breddegrader 8.000 km borte.

Den kinesiske storbys lettere forurenede luft og de overlæssede knallerter, der suser forbi, får dig dog hurtigt tilbage til virkeligheden.

Den Tivoli-inspirerede hovedindgang og de forvoksede étbenede tinsoldater, der vogter indgangen, efterlader dog ingen tvivl om, at selvom vi er i Shanghai, så er det her Andersens land.

Verdens første dedikerede H. C. Andersen forlystelsespark åbner i morgen i et land fjernt fra forfatterens egne himmelstrøg, nemlig i Kina.

Kineserne har selv taget initiativet og bygget 814.000 kvadratmeter park med legeland, karruseller og odenseansk å-idyl drysset med kinesisk populærkultur - dog ikke uden dansk hjælp.

Søsat med dansk hjælp

Odense Bys Museer har designet og udviklet, hvad bagmændene selv kalder et museum til parken med en fast udstilling om H. C. Andersens liv og værker.

Parkens indendørs legeland, der eftersigende skulle være Shanghais største, er produceret af Kompan, der har hovedsæde i Odense.

Syvårige Lærke Frøkær Thorlund hopper ustoppeligt og knald rød i hovedet fra trampolin til trampolin. Hun er sammen med en gruppe andre danske familier og expats i Shanghai blevet inviteret til at teste parken, inden den officielt åbner.

Hun elsker trampolinerne og hopper hjemmevandt rundt, mens de kinesiske piger går lidt mere forsigtigt til værks.

- Jeg synes, her er sjovt, fordi der er mange sjove ting, pruster hun og hopper videre, mens hun sparker til en af de store farverige bolde, der ligger på trampolinerne.

Hun er lidt usikker på, hvad det nu er hendes ynglingseventyr hedder. Men det var noget med et, to, tre.

Elsker den lille pige med svovlstikkerne

Hendes storsøster Mille Frøkær Thorlund minder hende om, at det er 'Fyrtøjet' - "du ved den med de en, to, tre fantasifulde store hunde".

Mille er søskendeflokkens ældste på 12 år og er også ret stor fan af kinesernes nye park, selvom den ikke er så stor, påpeger hun.

- Jeg synes. det er mærkeligt at tænke på, at der er et H. C. Andersen land så langt fra Danmark, for jeg troede slet ikke, at han var så stor.

Bliver børnene trætte af at boltre sig på danskimporterede trampoliner og klatremure, så kan de også lege med Lego i ét af parkens syv andre områder, hvert dedikeret til et af H. C. Andersens mest kendte eventyr.

Og dansk kvalitet skal netop være en af parkens trækplastre ud over den i forvejen så vellidte Andersen. Derfor har man valgt at satse på danske samarbejdspartner som Lego, Kompan og Danfoss, fortæller parkens ejer, Hans Gui, der også håber på at kunne samarbejde med flere danske virksomheder i fremtiden.

Elsa på seks år er en af de kinesere, der er blevet inviteret til at deltage i et undervisningsprojekt i parken. Hun har været fan af H. C. Andersen, siden hun var to år gammel, fortæller hun.

- Jeg kan virkelig godt lide hans historier og i sær den om pigen med svovlstikkerne. Det er en rigtig god historie, fortæller hun og begynder at fortælle om historien om den fattige pige, der nytårsaften dør af kulde, mens hun sælger svovlstikker.

Til stor begejstring for parkens ansatte, der er samlet omkring hende.

Problemer med projektet

Men som i alle andre eventyr er alt ikke det rene fryd og gammen.

Kinesernes H. C. Andersen eventyr har heller ikke været uden knubs undervejs. Projektet blev søsat for mere end ti år siden og blev dengang sat til at åbne i 2009.

Åbningen af parken er blevet udsat mange gange. Senest var den oprindelig plan at åbne parken den første juni på Børnenes Dag i Kina. Det blev aflyst, ifølge parkens bagmænd fordi den lokale regering ønskede det.

Arbejdet med at få parken til at blive helt klart, stod da på helt op til den oprindelig åbningsdag på Børnenes Dag.